二唁詩 丞相陳公
作者：鄭思肖
朝代：宋

paragraphs: 相國生東甌，應讖海壇沙。
早觀上國光，辟雍飛聲華。
叫雲駡姦權，遠竄走天涯。
十年登要津，文彩絢晴霞。
中台勢將圻，大拜宣黄麻。
國步正孔棘，盲塗相牽拏。
鬼盜殺機弄，平陸鬨龍蛇。
黔首心不正，居然中陰邪。
蛛絲網黄屋，六宮妃嬪髽。
公奉二王奔，脫命毫髮差。
瀝膽酹上帝，哭斷口大呀。
南邦血糊地，春深草不芽。
鬼氣射死樹，腥妖幻毒花。
萬痛集如蠆，百怪鳴如蛙。
蝕盡朱垠天，國寄海上槎。
始知上色玉，潔白渾無瑕。
垢衣懸相印，獨御指南車。
沍寒凍不死，微微命一漥。
刀圭返魂丹，陽和匝邇遐。
生擒左賢王，刳腹鹽爲豝。
却視舊朝士，一一誰忠嘉。
萬古虛空中，一僞不可加。
傒我王師來，動地騰喧譁。
雷霆破惡逆，四海仍一家。